贈賢上人
作者：釋道潜
朝代：宋

paragraphs: 恒山道人棄妻孥，壞衣祝髮從浮圖。
愛纏欲網豈易脫，慧劍劃斷真須臾。
飄然雲水出鄉國，力學生死來東都。
心猨意馬就羈束，肯逐萬境爭馳驅。
回看舊事真一夢，清渭濁涇良自殊。
楚山歲晚俄邂逅，雪屋對語依圓蒲。
勸子南游下吳越，小航短棹尋西湖。
我家住處湖岸北，如椽翠竹森千株。
竹間扣扉試訪我，定有猨鶴聲相呼。